b"\n_START_ARTICLE_\nAustralian Grand Prix 1986\n_START_PARAGRAPH_\nAustralian Grand Prix 1986 oli Formula 1 -sarjan osakilpailu, joka ajettiin 26. lokakuuta 1986 Adelaiden katuradalla. Kilpailu oli kauden 1986 p\xc3\xa4\xc3\xa4t\xc3\xb6skilpailu. Sen voitti maailmanmestaruuteen ajanut hallitseva maailmanmestari McLarenin Alain Prost. Toiseksi sijoittui Hondan Nelson Piquet ja kolmanneksi Ferrarin Stefan Johansson._NEWLINE_Kilpailu oli Keke Rosbergin ja Alan Jonesin F1-uran viimeinen.\n_START_SECTION_\nAika-ajot\n_START_PARAGRAPH_\nAika-ajoissa paalupaikan otti MM-sarjaa johtanut Mansell, saaden eturiviin rinnalleen Piquet'n. Ayrton Senna (Lotus) ja Prost ottivat l\xc3\xa4ht\xc3\xb6ruudut 3. ja 4. Kymmenen nopeimman kuskin joukkoon mahtuivat my\xc3\xb6s Ren\xc3\xa9 Arnoux (Ligier), Gerhard Berger (Benetton), Rosberg, Philippe Alliot (Ligier), Michele Alboreto (Ferrari) ja Philippe Streiff (Tyrrell).\n_START_SECTION_\nKilpailu\n_START_PARAGRAPH_\nStartissa Mansell piti paikkansa, mutta toiseen mutkaan tultaessa Senna ohitti h\xc3\xa4net. Piquet ja Rosberg ohittivat my\xc3\xb6s Mansellin, joista ensin mainittu ohitti Sennan viel\xc3\xa4 ensimm\xc3\xa4isen kierroksen aikana. Sennan ongelmat jatkuivat h\xc3\xa4nen h\xc3\xa4vitty\xc3\xa4 seuraavalla kierroksella Rosbergille, kahta kierrosta my\xc3\xb6hemmin Mansellille ja kierroksella 6 Prostille._NEWLINE_Kierroksella 7, Rosberg ohitti kilpailua johtaneen Piquet'n ja ryhtyi kasvattamaan  eroa muihin. Prost ohitti hetke\xc3\xa4 my\xc3\xb6hemmin Mansellin ja siirtyi painostamaan Piquet't\xc3\xa4, joka lopulta onnistui kun Piquet spinnasi kierroksella 23. Prostin mestaruushaaveet n\xc3\xa4yytiv\xc3\xa4t kuitenkin olleen tuomittu muutama kierros my\xc3\xb6hemmin kun h\xc3\xa4n k\xc3\xa4rsi rengasrikon ja joutui ajamaan varikolle vaihtamaan uuden renkaan. Prost putosi nelj\xc3\xa4nneksi._NEWLINE_Piquet oli ehinyt sill\xc3\xa4 v\xc3\xa4lin koota itsens\xc3\xa4 henkisesti spinnauksen j\xc3\xa4lkeen ja onnistui lopulta ohittamaan Mansellin kierroksella 44, nousten takaisin kakkospaikalle. Prost sai Williams-kaksikon kiinni ja koko kolmikko ajoi tiiviiss\xc3\xa4 nipussa._NEWLINE_Rosberg oli johtanut tuohon asti ylivoimaisesti, kun kierroksella 63 kun McLarenin takarengas r\xc3\xa4j\xc3\xa4hti ja matka p\xc3\xa4\xc3\xa4ttyi l\xc3\xa4ht\xc3\xb6suoralle. Vain kierrosta my\xc3\xb6hemmin my\xc3\xb6s Mansellilta r\xc3\xa4j\xc3\xa4hti rengas - t\xc3\xa4ll\xc3\xa4 kertaa tosin vasen takarengas. Kipin\xc3\xa4suihkun saatellessa Mansell joutui ajamaan radan sivuun ja l\xc3\xa4hes varmalta n\xc3\xa4ytt\xc3\xa4nyt mestaruus j\xc3\xa4i Prostin ja Piquet'n v\xc3\xa4liseksi kaksintaisteluksi._NEWLINE_Williamsilla jouduttiin kutsumaan Piquet varikolle pel\xc3\xa4ten ett\xc3\xa4 t\xc3\xa4lt\xc3\xa4kin r\xc3\xa4j\xc3\xa4ht\xc3\xa4isi rengas. Prost nousi 15 sekunnin johtoasemaan, jonka Nelson pystyi kutistamaan lopulta nelj\xc3\xa4\xc3\xa4n sekuntiin ennen kuin ruutulippu heilahti. Prost voitti, Piquet oli toinen ja kolmas oli Johansson, joka j\xc3\xa4i k\xc3\xa4rkikaksikosta lopulta kierroksen."